google/wiki40b huggingface dataset:
Κοσμάς ο Ξένος

Βιογραφία

Καταγόταν από την Καλαβρία της Κάτω Ιταλίας. Γεννήθηκε περί το 685. Σε μικρή ηλικία έμεινε ορφανός και υιοθετήθηκε και ανατράφηκε στην Κωνσταντινούπολη από τον Σέργιο Μανσούρ, τον πατέρα του Ιωάννη Δαμασκηνού, ο οποίος ήταν «υπουργός» οικονομικών του χαλίφη των Αράβων. Διαπαιδαγωγήθηκε από τον λόγιο Καλαβρό μοναχό Κοσμά Ξένο ή Ικέτη. Μαζί με τον Ιωάννη Δαμασκηνό εγκαταβίωσε από το 726 στην περιώνυμη μονή του Αγίου Σάββα των Ιεροσολύμων, μελετώντας μαζί του στην πλούσια βιβλιοθήκη της Μονής. Γυρνώντας στην πατρίδα του έγινε μοναχός και κατόπιν χειροτονήθηκε ιερέας. Πηγαίνοντας στα Ιεροσόλυμα, συνελήφθη αιχμάλωτος και μεταφέρθηκε στη Δαμασκό της Συρίας. Εκεί τον συνάντησε ο πατέρας του Ιωάννη του Δαμασκηνού, Σέργιος, ο οποίος είχε κάποιο πολιτικό αξίωμα στο κράτος των Σαρακηνών. Μαθαίνοντας ότι ο αιχμάλωτος από την Καλαβρία ήταν άνθρωπος μορφωμένος και με ήθος, προσπάθησε και κατάφερε να τον πάρει στην υπηρεσία του. Του ανέθεσε να διδάξει τον γιο του Ιωάννη τον Δαμασκηνό και τον θετό γιο του, Κοσμά τον Μελωδό, αργότερα επίσκοπο Μαϊουμά. Συμπαραστάθηκε δε αυτόν στον αγώνα του κατά των εικονομάχων. Το 743 (κατ' άλλη άποψη το 735) εξελέγη επίσκοπος Μαϊουμά της Φοινίκης (επίνειο της Γάζας, η αρχαία Ανθηδών). Εκεί πέθανε περί το 740 ή 750-752. Η Ορθόδοξη Εκκλησία τιμά τη μνήμη του στις 14 Οκτωβρίου.
Η Ζωή Μετά (ταινία)

Πλοκή

Μια Γαλλίδα ανταποκρίτρια της τηλεόρασης, η Μαρί (Σεσίλ ντε Φρανς), σχεδόν χάνει τη ζωή της στο καταστροφικό τσουνάμι του 2004 στην Ταϊλάνδη και βιώνει για μερικές στιγμές τη ζωή μετά το θάνατο.
Στο Λονδίνο, ένα 12χρονο αγόρι, ο Μάρκους, προσπαθεί απεγνωσμένα να επικοινωνήσει μια τελευταία φορά με τον αδελφό του Τζέισον, που σκοτώθηκε σε αυτοκινητιστικό δυστύχημα.
Στο Σαν Φρανσίσκο ζει ο πρώην επαγγελματίας μέντιουμ Τζορτζ Λόνεγκαν (Ματ Ντέιμον) που έχει το χάρισμα να επικοινωνεί με τους νεκρούς, αλλά εγκατέλειψε το επάγγελμά του, επειδή δεν άντεχε την ψυχική πίεση από αυτό. Μετά από μια ερωτική αποτυχία και την απόλυσή του από τη δουλειά του σε ένα εργοστάσιο, ο Τζορτζ αποφασίζει να αναζητήσει αλλού την τύχη του και φτάνει στο Λονδίνο, όπου συναντά τη Μαρί και τον Μάρκους.
Ηλίας Βρεττός

Πρώτα χρόνια και ενασχόληση με αθλητισμό

Γεννήθηκε στην Αθήνα το 1983 και το πραγματικό του ονοματεπώνυμο είναι Ηλίας Καραβασίλης. Πατέρας του είναι ο Ευάγγελος Καραβασίλης. Η μητέρα του κατάγεται από την Κύμη Ευβοίας. Ο Ηλίας μεγάλωσε στο Παλαιό Φάληρο.
Από τα πρώτα χρόνια του Δημοτικού Σχολείου άρχισε να ασχολείται με την κολύμβηση και εν συνεχεία με την υδατοσφαίριση σε επίπεδο πρωταθλητισμού , καθώς ανήκε στο δυναμικό του Αθλητικού Ομίλου Παλαιού Φαλήρου.

Πρώτα μουσικά βήματα , Eurostar και χορός

Ωστόσο, είχε από πολύ μικρός κλίση προς τη μουσική και πριν γίνει 10 ετών ζήτησε από τους γονείς του να εγγραφεί στο Εθνικό Ωδείο, όπου παρακολούθησε μαθήματα κλασικής κιθάρας, θεωρίας της μουσικής και σολφέζ.
Το 2004 η μητέρα του εν αγνοία του τον δήλωσε να συμμετάσχει στο "Eurostar", τον μουσικό διαγωνισμό της ΕΡΤ για την επιλογή του καλλιτέχνη που θα εκπροσωπούσε την Ελλάδα στον διαγωνισμό τραγουδιού της Eurovision εκείνης της χρονιάς. Ο Ηλίας προκρίθηκε στην τελική φάση και συγκέντρωσε την ανώτερη βαθμολογία της κριτικής επιτροπής, ωστόσο επιλέχθηκε τελικά για την ελληνική συμμετοχή ο Σάκης Ρουβάς από την κρατική τηλεόραση με απευθείας ανάθεση. Η γνωριμία του με τον παραγωγό Σωκράτη Σουμέλα, μέλος της κριτικής επιτροπής του Eurostar ήταν καταλυτική, καθώς εκείνος ήταν που παρότρυνε τον Ηλία να ασχοληθεί επαγγελματικά με το τραγούδι. Τον Ιανουάριο του 2009 κυκλοφόρησε ο πρώτος του προσωπικός δίσκος, με τίτλο "Κάνει Μοναξιά".
Το 2012 ο Ηλίας Βρεττός έλαβε μέρος στο τάλεντ σόου της τηλεόρασης Dancing with the Stars #3, με παρτενέρ την Κλώντια-Άννα Στόγια.Πέτυχε να προκριθεί στον τελικό, τον οποίο παρακολούθησαν πάνω από 6 εκατομμύρια τηλεθεατές, μόνο στην Ελλάδα, και ήρθε 2ος.

Σπουδές

Σπούδασε στο Οικονομικό Πανεπιστήμιο Αθηνών.

Τραυματισμός σε τροχαίο

Την Καθαρά Δευτέρα του 2018, ο τραγουδιστής τραυματίστηκε σοβαρά σε τροχαίο ατύχημα στην Παραλιακή Οδό (Λεωφόρο Ποσειδώνος).  H είδηση έλαβε πανελλαδική κάλυψη από τα ΜΜΕ και προκάλεσε συγκίνηση και μηνύματα συμπαράστασης προς τον τραγουδιστή στα κοινωνικά δίκτυα. Ο ίδιος ο καλλιτέχνης απέδωσε τη σωτηρία του από το σοβαρό τροχαίο στην Αγία Φιλοθέη, καθώς το συμβάν έγινε την ημέρα της γιορτής της (19 Φεβρουαρίου). Έπειτα από νοσηλεία αρκετών μηνών στο Γενικό Κρατικό Νίκαιας και την υποβολή του σε χειρουργικές επεμβάσεις και φυσικοθεραπείες, κατάφερε να αναρρώσει και επέστρεψε στην πίστα σε νυχτερινό κέντρο της Καρδίτσας τον Ιούλιο του 2018, σχεδόν 6 μήνες μετά.

Επάνοδος

Μετά την αποθεραπεία του, ο τραγουδιστής επέστρεψε στις πίστες και στη δισκογραφία. Το 2018 κυκλοφόρησε ο πέμπτος προσωπικός του δίσκος, με τίτλο "Σωστό μου λάθος" από την Panik Platinum.
Μιλάτσο

Αρχαιότητα

Η περιοχή είχε έντονη παρουσία από την Νεολιθική εποχή, στην Οδύσσεια του Ομήρου το Μιλάτσο ήταν η περιοχή που ο Οδυσσέας ναυάγησε και συνάντησε τον Πολύφημο. Το αρχαίο Παλάτσο ήταν μια περιφερειακή πόλη της Μεσσήνης, ιδρύθηκε πριν το 648 π.χ. πιθανότατα και πριν το 716 π.χ., οι Αθηναίοι το κατέλαβαν (426 π.χ.). Ο Διονύσιος ο Πρεσβύτερος ίδρυσε την Τυνδαρίς, το Ρήγιο σαν αντάλλαγμα μετέφερε τους εξόριστους από την Νάξο και την Κατάνια στο Μιλάτσο αλλά ο Διονύσιος το κατέλαβε. Στον κόλπο του Μιλάτσο η Ρωμαϊκή Δημοκρατία νίκησε για πρώτη φορά την Καρχηδόνα με τον στρατηγό Γάϊο Δουίλιο (260 π.χ.) Στην "ναυμαχία του Μιλάτσο" (36 π.χ.) συγκρούστηκαν ο Μάρκος Βιψάνιος Αγρίππας αρχηγός του στόλου του Οκταβιανού Αύγουστου και ο Σέξτος Πομπήιος. Η ναυμαχία ήταν ισόπαλη αλλά ο Σέξτος Πομπήιος δεν μπόρεσε να αντικαταστήσει τις απώλειες και γνώρισε την συντριβή την ίδια χρονιά στην "ναυμαχία του Ναύλοχου".

Νεώτερα χρόνια

Όταν έπεσε η Δυτική Ρωμαϊκή Αυτοκρατορία η πόλη πέρασε στην Βυζαντινή αυτοκρατορία και έγινε η πρώτη επισκοπική έδρα στην Σικελία, το Μιλάτσο κατακτήθηκε τον 9ο αιώνα από τους Άραβες που ίδρυσαν το πρώτο κάστρο. Ο Φρειδερίκος Β΄ Χοενστάουφεν εξόπλισε περισσότερο την πόλη και δημιούργησε ένα κυνηγητικό πάρκο, ο Κάρολος Κουίντος έκτισε αργότερα ξανά το κάστρο. Στο Μιλάτσο έγιναν αργότερα πολλές μάχες όπως ανάμεσα στην Ισπανία και την Αυστρία (1718) και ο Τζουζέπε Γκαριμπάλντι πολέμησε στην "Εκστρατεία των Χιλίων" απέναντι στο Βασίλειο των Δύο Σικελιών. Αποτελεί σημαντικό κέντρο στο Στενό της Μεσσήνης δίπλα από την πόλη Μπαρτσελόνα Πότσο ντι Γκότο, βρίσκεται στην βάση χερσονήσου που εισέρχεται στην Τυρρηνική θάλασσα με ένα μικρό ακρωτήριο, απέχει 43 χιλιόμετρα από την πόλη της Μεσσήνης.
Δημήτριος Ντάγγας

Πολιτική σταδιοδρομία

Γεννήθηκε το 1905, σπούδασε νομικά και εργάστηκε ως δικηγόρος στον Πειραιά. Πολιτεύτηκε με επιτυχία για πρώτη φορά το 1950 με την Αριστερά και εξελέγη βουλευτής Πειραιώς και Νήσων με τη Δημοκρατική Παράταξη. Επανεξελέγη βουλευτής Β΄ Πειραιώς το 1961 και το 1963 με την Ένωση Κέντρου.
Ήτα επίσης πρόεδρος της Εθνικής Μνημοσύνης και πρόεδρος της Πανελλήνιας Ομοσπονδίας Βορειοηπειρωτών.
Πέθανε σε ηλικία 97 ετών στο Μανχάταν των ΗΠΑ στις 15 Ιανουαρίου 2002 και κηδεύτηκε δύο ημέρες μετά στον Αρχιεπισκοπικό Καθεδρικό Ναό Αγίας Τριάδας στη Νέα Υόρκη. Η ταφή του έγινε στις 18 Ιανουαρίου στο νεκροταφείο της Κηφισιάς.

Οικογένεια

Ο γιος του , Γεώργιος Ντάγγας, είναι σήμερα διακεκριμένος επιστήμονας στα νοσοκομεία του Μανχάταν και πραγματοποοιεί επεμβάσεις στην καρδιά με τη χρήση της τεχνολογίας για κλείσιμο των οπών στην καρδιά χωρίς επέμβαση. Έχει επίσης μία κόρη, τη Ρωξάνη.
Πουνάχα

Ιστορία

Η Πουνάχα ήταν μέχρι το 1955 η πρωτεύουσα του Μπουτάν, και μετά ήρθε η Θίμφου.

Τοποθεσία

Η Πουνάχα είναι η πρωτεύουσα της συνοικίας Πουνάχα στην Κεντρική ζώνη. Βρίσκεται 72 χιλιόμετρα μακρυά από τη Θίμφου και χρειάζονται περίπου τρεις ώρες με αμάξι για να φτάσει κανείς από την Πουνάχα στη Θίμφου. Την πόλη διασχίζουν δύο ποτάμια ο Μο Τσου και ο Πο Τσου. Έχει υψόμετρο περίπου 1.200 μέτρα.

Κλίμα

Το κλίμα της Πουνάχα είναι λίγο ζεστό το χειμώνα και πολύ ζεστό το καλοκαίρι.

Οικονομία

Στην Πουνάχα παράγεται πολύ ρύζι. Παράγεται κυρίως στην Πεδιάδα της Πουνάχα, την πεδιάδα που σχηματίζουν οι ποταμοί Μο Τσου και Πο Τσου. Στους ποταμούς αυτούς καλλιεργείται κόκκινο και άσπρο ρύζι.

Ρίτσα

Στην Πεδιάδα της Πουνάχα διαρρέουν οι ποταμοί Μο Τσου και Πο Τσου. Εκεί παράγεται πολύ ρύζι. Το Ρίτσα, που σημαίνει πρόποδες του λόφου, είναι χωριό στην Πουνάχα. Εκεί τα σπίτια φτιάχνονται από λάσπη με πέτρες. Κάθε σπίτι έχει δύο ορόφους. Περιζώνεται από κήπους και χωράφια ρυζιού. Οι κήποι συνήθως έχουν φρούτα, όπως πορτοκάλια, παπάγια και οργανικά λαχανικά. Πρόσφατα, η αγροτική δουλειά μηχανεύεται και χρησιμοποιούνται γεωργοί-αντί για βόδια- για να οργώνουν τα χορτάρια. Αυτός είναι ένας τρόπος με τον οποίο μεγαλώνει το ρύζι στο Δυτικό Μπουτάν.
Εθνική Ινδίας (χόκεϊ επί χόρτου ανδρών)

Ιστορία

Το 1928, η ομάδα κέρδισε το πρώτο χρυσό ολυμπιακό μετάλλιο και μέχρι το 1956 η ομάδα ανδρών της Ινδίας παρέμεινε αήττητη στους Ολυμπιακούς Αγώνες, κερδίζοντας έξι χρυσά μετάλλια στη σειρά. Η ομάδα είχε σερί νίκες 30–0 κατά τη διάρκεια αυτής της περιόδου, από το πρώτο της παιχνίδι μέχρι την ήττα στο τελικό του 1960. Η Ινδία κέρδισε επίσης το Παγκόσμιο Κύπελλο του 1975.
Το 2014, πήρε την πρόκριση για τους Ολυμπιακούς Αγώνες του 2016, μετά την κατάκτηση του χρυσού μεταλλίου στους Ασιατικούς Αγώνες, καταλαμβάνοντας την έκτη θέση στον κόσμο. Το 2016, η ομάδα των ανδρών της Ινδίας κέρδισε το πρώτο ασημένιο μετάλλιο στο τουρνουά Τσάμπιονς Τρόφι εναντίον της Αυστραλίας. Στους Ολυμπιακούς Αγώνες του Ρίο 2016, η ομάδα ανδρών της Ινδίας έφτασε στη φάση των νοκ-άουτ έπειτα από 36 χρόνια.
Πανελλήνιο πρωτάθλημα ανώμαλου δρόμου γυναικών 1970

Το Πανελλήνιο πρωτάθλημα ανώμαλου δρόμου γυναικών 1970 διεξήχθη στις 8 Μαρτίου στην Αθήνα, στην περιοχή της Καλογρέζας σε απόσταση 2.000μ. Πρωταθλητής στο ομαδικό αναδείχθηκε ο Γυμναστικός Σύλλογος Τρικάλων για πρώτη φορά στην ιστορία του. Ταυτόχρονα έγινε το πρωτάθλημα νεανίδων.
Δημήτριος Καρέλλας

Βιογραφικά στοιχεία

Ήταν ιδιοκτήτης κλωστοϋφαντουργείου στη Σύρου και ατμοπλοίων. Την περίοδο 1912 - 1913 διετέλεσε πρόεδρος του Εμπορικού Συλλόγου Αθηνών.
Ήταν παντρεμένος και γιοί του ήταν οι Νικόλαος, Θεόδωρος και Παναγιώτης Καρέλλας. Εγγόνια του είναι η Μαρίνα Θ. Καρέλλα, ζωγράφος και σύζυγος του Πρίγκιπα Μιχαήλ της Ελλάδας και ο Δημήτριος Ν. Καρέλλας.
Μπολσένα

Ιστορία

Ενώ είναι σχετικά βέβαιο ότι η πόλη είναι αυτή που «διαδέχτηκε» την αρχαία ρωμαϊκή πόλη Volsinii (αρχαία ελληνικά: Βολσίνιοι) (κάποιες φορές αναφερόμενη ως Volsinii Novi – Νέοι Βολσίνιοι για να γίνεται διάκριση από την ετρουσκική πόλη), οι γνώμες των ακαδημαϊκών διχάζονται για το αν η πόλη Volsinii είναι η ίδια με την αρχαία ετρουσκική πόλη Velzna ή Velsuna (που κάποιες φορές αναφέρεται Volsinii Veteres – Παλαιοί Βολσίνιοι), με άλλη πιθανή πόλη το Ορβιέτο, το οποίο βρίσκεται 20 χιλιόμετρα βορειοανατολικά. Ο εξερευνητής Τζορτζ Ντέννις τονίζει η πόλη της Μπολσένα δεν έχει ετρουσκικά χαρακτηριστικά. Για παράδειγμα, οι ετρουσκικές πόλεις χτίζονταν σε βραχώδη περιοχή που να μπορεί να υπερασπίζονται εύκολα και ο λόφος όπου βρίσκεται το κάστρο δεν είναι τέτοιου είδους τοποθεσία. Ο ρωμαίος ιστορικός Πλίνιος είπε ότι ένας κεραυνός έπεσε από το θεό Άρη στην Μπολσένα, "την πιο πλούσια πόλη στην Τοσκάνη", και όλη η πόλη κάηκε από αυτόν τον κεραυνό. Ο πληθυσμός μετακόμισε αλλού, και ο Ντέννις πιστεύει ότι εκείνο το μέρος ήταν η Μπολσένα. Η νέα πόλη πήρε το όνομα της παλιάς, και έτσι η ρωμαϊκή Μπολσένα έχει ετρουσκικό όνομα. Πρότεινε μια σειρά βραχωδών τοποθεσιών μεταξύ των οποίων και το Ορβιέτο, αλλά δεν το προκρίνει δεδομένου ότι είναι αρκετά μακριά.
Η Μπολσένα είναι γνωστή για ένα θαύμα που λέγεται ότι συνέβη εκεί το 1263, όταν ένα ιερέας από τη Βοημία ο οποίος είχε αμφιβολίες για το δόγμα της μετουσίωσης, ανέφερε ότι ο άρτος της Θείας Ευχαριστίας μάτωνε απάνω στο ύφασμα πάνω στο οποίο εναποτίθενται τα σκεύη. Ο Καθεδρικός του Ορβιέτο τελικά χτίστηκε για να μνημονεύσει το γεγονός, και να φιλοξενήσει το ύφασμα. Μια φημισμένη νωπογραφία (fresco) του Ραφαήλ και της σχολής του στα "Δωμάτια του Ραφαήλ" στο Αποστολικό Παλάτι του Βατικανού αναπαριστά το γεγονός.
Σώμα Υλικού Πολέμου (Ελλάδα)

Το Σώμα Υλικού Πολέμου (ΥΠ) ανοίκει στον κλάδο των Σωμάτων του Ελληνικού Στρατού. Το Σώμα Υλικού Πολέμου είναι Σώμα Υποστήριξης Μάχης.

Αποστολή

Η αποστολή του Σώματος Υλικού Πολέμου αφορά τον εφοδιασμό των μονάδων με πολεμοφόδια, ιματισμό και υλικά.

Έμβλημα

Το έμβλημα του Σώματος Υλικού Πολέμου αποτελείται από μία φαρέτρα που εμπεριέχει βέλη και ένα τόξο. Στην κορυφή του θυρεού υπάρχει το ρητό ΑΡΧΗ ΗΜΙΣΥ ΠΑΝΤΟΣ (η καλή αρχή ισοδυναμεί με το μισό του όλου έργου).
Γιάννης Γεωργιάδης (μουσικός)

Σπουδές και καριέρα

Γεννημένος στην Αθήνα σε οικογένεια μουσικών, άρχισε μαθήματα βιολιού από την μητέρα του σε ηλικία 4 ετών. Πήρε το δίπλωμα του από το Ωδείο Αθηνών υπό τον Τάτση Αποστολίδη με άριστα παμψηφεί και παρακολούθησε θερινά σεμινάρια στην ακαδημία του Σάλτσμπουργκ στην Αυστρία. Στα 17 του χρόνια αντιπροσώπευσε την Ελλάδα για 2 συνεχόμενα έτη στην Ορχήστρα Νέων της Ευρωπαϊκής Ένωσης. Το 1991 ύστερα από υποτροφίες του ιδρύματος «Αλέξανδρος Σ. Ωνάσης» και της Αυστριακής κυβέρνησης, ολοκλήρωσε με Ανώτατη Διάκριση τις σπουδές του στη Μουσική Ακαδημία της Βιέννης (Universität für Musik und darstellende Kunst Wien), κοντά στον διακεκριμένο παιδαγωγό Φρανς Σαμόυλ (Frαnz Samohyl). Το 2005 πήρε δίπλωμα διεύθυνσης ορχήστρας από το "London College of Music & Media" και από τότε έχει διευθύνει την Φιλαρμονική Ορχήστρα Γιάνατσεκ στην Τσεχία και την Συμφωνική Ορχήστρα του Ζεζού (Jeju) στην Νότια Κορέα. Από το 2006 είναι επίτιμος Εξάρχων της Συμφωνικής Ορχήστρας του Δήμου Αθηναίων.
Τα τελευταία χρόνια το ενδιαφέρον του Γιάννη Γεωργιάδη έχει στραφεί στο ρεπερτόριο της μουσικής δωματίου και έχει συνεργαστεί με διακεκριμένους Έλληνες και ξένους ερμηνευτές. Το 2000 ίδρυσε την ορχήστρα δωματίου "Feminarte" και ως καλλιτεχνικός διευθυντής της προγραμματίζει, σε συνεργασία με εκλεκτούς Έλληνες και ξένους σολίστ και αρχιμουσικούς, έναν ευρύ κύκλο δραστηριοτήτων με στόχο τόσο ελληνικά, όσο και διεθνή φεστιβάλ. Η διδασκαλία κατέχει επίσης σημαντική θέση στις δραστηριότητές του, ο οποίος έχει διδάξει σε διεθνή σεμινάρια στη Νέα Υόρκη, τη Γενεύη και την Ελλάδα.
Ο Γιάννης Γεωργιάδης έχει συμπράξει ως σολίστ με γνωστές ξένες ορχήστρες όπως την "Φιλαρμόνια" του Λονδίνου, την συμφωνική του Βερολίνου, την Φιλαρμονική της Βουδαπέστης, Ορχήστρα της Ραδιοφωνίας της Πράγας, την "Simfonietta Beer Sheva του Ισραήλ, Ορχήστρα Δωματίου της Ευρωπαϊκής Ένωσης, Ορχήστρα Δωματίου του Kρεμλίνου κ.ά. Στην Ελλάδα συνεργάζεται τακτικά με την Κρατική Ορχήστρα Αθηνών και την Συμφωνική Ορχήστρα Δήμου Αθηναίων.

Ηχογραφήσεις

Οι ηχογραφήσεις του με την EMI / Warner περιλαμβάνουν έργα του Ρίχαρντ Στράους, Πάμπλο ντε Σαρασάτε, Μωρίς Ραβέλ και Καμίγ Σαιν-Σανς, καθώς και Ελλήνων συνθετών όπως ο Γιάννης Παπαϊωάννου, Δημήτρης Παπαδημητρίου, Μπάμπης Κανάς.
Σάρα Μπιασινί

Βιογραφία

Η Μπιασινί θα σπουδάσει ιστορία της τέχνης στο Πανεπιστήμιο της Σορβόνης στο Παρίσι και υποκριτική στο Ινστιτούτο Λι Στράσμπεργκ του Λος Άντζελες και στη συνέχεια στο Άκτορς Στούντιο της Νέας Υόρκης.
Το ντεμπούτο της στη μικρή οθόνη θα το κάνει με την μινι τηλεοπτική σειρά Julie, chevalier de Maupin, ενώ το ντεμπούτο της στο θεάτρο θα γίνει έναν χρόνο αργότερα με το έργο "Ξυπόλητοι στο πάρκο" το 2005 στο θεάτρο Μαρινύ του Παρισιού.
Stinson L-1 Vigilant

Σχεδιασμός και ανάπτυξη

Το Vigilant δημιουργήθηκε για να καλύψει απαίτηση που εξέδωσε το 1938 το USAAC για την απόκτηση νέου διθέσιου ελαφρού αεροσκάφους αναγνώρισης. Οι εντυπωσιακές δυνατότητες του γερμανικού Fieseler Storch, το οποίο ήταν αντίστοιχης κλάσης, οδήγησαν αργότερα στην επανεξέταση των απαιτούμενων χαρακτηριστικών προκειμένου το καινούργιο αμερικάνικο αεροσκάφος να είναι εφάμιλλο του γερμανικού. Η Stinson κέρδισε στον σχετικό διαγωνισμό στον οποίο συμμετείχαν περισσότεροι από έντεκα κατασκευαστές.
Ήταν υψηλοπτέρυγο μονοπλάνο το οποίο προωθούνταν από αστεροειδή κινητήρα Lycoming, ο οποίος έστρεφε έλικα σταθερού βήματος Hamilton Standard. Σχεδιαστικά ήταν βελτιστοποιημένο για πτήση σε χαμηλές ταχύτητες. Μπορούσε μάλιστα να παραμένει σταθερό εν πτήσει ακόμα και σε ταχύτητες της τάξεως των 31 mph. Ένα από τα διαδεδομένα ανέκδοτα σχετικά με το αεροσκάφος ήταν ότι μπορούσε να πετάξει προς τα πίσω εάν επικρατούσε ισχυρός μετωπικός άνεμος. Ήταν κατασκευασμένο από ατσάλινες δοκούς και ύφασμα, ενώ το μέρος της ατράκτου μπροστά από τις πτέρυγες ήταν καλυμμένο από ατσάλινο φύλο. Οι επιφάνειες ελέγχου καθώς και το ουραίο ήταν από ανοξείδωτο ατσάλι με υφασμάτινη επικάλυψη. Διέθετε σταθερό σύστημα προσγείωσης.
Όταν παρέλαβε ο Στρατός το πρωτότυπο για αξιολόγηση, του έδωσε την ονομασία YO-49. Η πρώτη πτήση πραγματοποιήθηκε στις 15 Ιουλίου 1940, με τον δοκιμαστή πιλότο Al Schramm στα χειριστήρια.

Επιχειρησιακή ιστορία

Τα Vigilant ανέλαβαν διάφορες αποστολές κατά την διάρκεια του Δευτέρου Παγκοσμίου Πολέμου. Σε αυτές περιλαμβάνονταν, πέρα από τον βασικό ρόλο της στρατιωτικής συνεργασίας, η ρυμούλκηση ανεμοπτέρων, η αεροδιάσωση, η μεταφορά προμηθειών καθώς και η μεταφορά ανθρώπων σε ειδικές αποστολές (σαμποτάζ, κατασκοπεία κλπ). Αργότερα εντάχθηκε σε υπηρεσία το O-49A, το οποίο είχε ελαφρώς μακρύτερη άτρακτο. Το 1942 τα Ο-49 και Ο-49Α μετονομάστηκαν σε L-1 και L-1A αντίστοιχα.
Η RAF παρέλαβε περισσότερα από 100 αεροσκάφη των δύο εκδόσεων στα πλαίσια του Lend-Lease. Σε βρετανική υπηρεσία ονομάζονταν Vigilant Mk I και Vigilant Mk II.
Πολλά αεροσκάφη μετατράπηκαν επίσης σε νοσοκομειακά, μάλιστα δώδεκα εξ αυτών σε αμφίβια. Σταδιακά τα L-1 αντικαταστάθηκαν από τα πιο σύγχρονα L-5 Sentinel και L-4 Grasshopper, τα οποία κατασκευάστηκαν σε πολύ μεγάλους αριθμούς.

Διασωζόμενα αεροσκάφη

Σήμερα ανήκουν στις συλλογές μουσείων των ΗΠΑ πέντε O-49 Vigilant.
Κώστας Ερωτοκρίτου

Βιογραφικά στοιχεία

Ο Κώστας Ερωτοκρίτου γεννήθηκε στον Πάνω Αμίαντο το 1936. Ομιλεί, πέρα από την ελληνική, την αγγλική γλώσσα. Ακολούθησε σπουδές στην παιδαγωγική και στα νομικά. Εργάστηκε ως εκπαιδευτικός και ως δικηγόρος.

Πολιτική διαδρομή

Εκλέχτηκε βουλευτής στις βουλευτικές εκλογές του 1985 στην Εκλογική Περιφέρεια Λεμεσού με τον ΔΗΣΥ.
Την περίοδο 1993-2000 διετέλεσε πρόεδρος της Αρχής Λιμένων Κύπρου.
Δούκας της Σουηβίας

Οι Δούκες της Σουηβίας ήταν οι κυβερνήτες στο Δουκάτο της Σουηβίας στην διάρκεια του Μεσαίωνα. Η Σουηβία ήταν ένα από τα πέντε μεγάλα δουκάτα στο Γερμανικό βασίλειο του Μεσαίωνα και οι κυβερνήτες του ήταν από τους σημαντικότερους Γερμανούς ευγενείς. Η σημαντικότερη οικογένεια που κυβέρνησε μόνιμα το δουκάτο την περίοδο 1079 - 1268 ήταν ο Οίκος των Χοενστάουφεν· την ίδια περίοδο τα μέλη τού Οίκου των Χοενστάουφεν ήταν Αυτοκράτορες της Αγίας Ρωμαϊκής Αυτοκρατορίας. Το δουκάτο καταργήθηκε, όταν πέθανε ο Κορραδίνος. Ο Ροδόλφος Α΄ της Γερμανίας προσπάθησε να το αναβιώσει στα τέλη του 13ου αιώνα για λογαριασμό του Οίκου του, των Αψβούργων.
Έβαν Σπίγκελ

Πρώτα Χρόνια

Γεννήθηκε στο Λος Άντζελες και είναι γιος των δικηγόρων Τζον Σπίγκελ & Μελίσα Αν Τόμας. Έχει δύο αδελφές, την Καρολίν και την Λόρεν. Φοίτησε στο ιδιωτικό σχολείο Crossroads School for Arts and Sciences της Σάντα Μόνικα και έπειτα σπούδασε στο Πανεπιστήμιο Στάνφορντ.
Επίσης, παρακολούθησε μαθήματα σχεδιασμού στο Otis College of Art and Design ενώ ήταν μαθητής και έχει εργαστεί σε βιοϊατρική εταιρία.

Καριέρα

Το 2012, ο Σπίγκελ έφυγε από το Πανεπιστήμιο Στάνφορντ για να επικεντρωθεί στο σχεδιασμό του Snapchat πριν πάρει το πτυχίο του. Ενώ μελετούσε το σχεδιασμό του, πρότεινε να γίνει το Snapchat η προπτυχιακή του εργασία για το Πανεπιστήμιο. Έτσι, μαζί με τους συμφοιτητές του, Μπόμπι Μέρφι και Ρέγκι Μπράουν, ίδρυσαν την εφαρμογή και ο Σπίγκελ έγινε διευθύνων σύμβουλος.
Το περιοδικό Wall Street Journal, ανέφερε αργότερα ότι ο Σπίγκελ και ο Μέρφι κατέχουν το 70% των δικαιωμάτων ψήφου στην εταιρεία και το 45% των συνολικών μετοχών.

Προσωπική ζωή

Το 2015 ξεκίνησε να βγαίνει με το μοντέλο της Victoria's Secret, Μιράντα Κερ. Οι δυο τους γνωρίστηκαν το 2014, σε ένα δείπνο της εταιρίας Louis Vuitton στη Νέα Υόρκη.
Αρραβωνιάστηκαν το 2016 και στις 27 Μαΐου 2017 παντρεύτηκαν στο σπίτι του Σπίγκελ, στο Λος Άντζελες.
Έχουν αποκτήσει μαζί έναν γιο, τον Χαρτ (8 Μαΐου 2018),
Διεθνές Φεστιβάλ Κινηματογράφου Βενετίας

Το Φεστιβάλ Βενετίας (ιταλ. Mostra Internazionale d'Arte Cinematografica di Venezia) είναι το αρχαιότερο Φεστιβάλ Κινηματογράφου στον κόσμο. Ξεκίνησε το 1932 ως "Esposizione Internazionale d'Arte Cinematografica" (Διεθνής Έκθεση της Τέχνης του Κινηματογράφου) και από τότε διεξάγεται ετησίως, στα τέλη Αυγούστου με αρχές Σεπτέμβρη, στο νησί Λίντο στη Βενετία. Οι προβολές των ταινιών γίνονται στο ιστορικό Palazzo del Cinema. Είναι ένα από τα πιο αναγνωρισμένου κύρους κινηματογραφικά φεστιβάλ και αποτελεί μέρος της φημισμένης Μπιενάλε της Βενετίας, μιας μεγάλης έκθεσης μοντέρνας τέχνης που λαμβάνει χώρα κάθε δύο χρόνια.
Τα βασικά βραβεία του φεστιβάλ είναι ο Χρυσός Λέοντας (Leone d'Oro), που απονέμεται στην καλύτερη ταινία του φεστιβάλ, και το Κύπελλο Βόλπι (Coppa Volpi), που απονέμεται στους καλύτερους ηθοποιούς (για ανδρικό και γυναικείο ρόλο). Το 2013 έγινε η 70ή διοργάνωση του φεστιβάλ που διήρκεσε ως τις 7 Σεπτεμβρίου.

Παλαιότερα Βραβεία

Το Βραβείο του Μουσολίνι απονεμήθηκε από το 1934 ως το 1942. Πήρε την ονομασία του από τον Ιταλό Πρωθυπουργό Μπενίτο Μουσολίνι και σταμάτησε να απονέμεται με τον θάνατο του Μουσολίνι. Από το 1943 και μετά μετονομάστηκε ως Grand International Prize of Venice (Χρυσός Λέοντας).
Star Academy (Ελλάδα)

Αναμετάδοση

Τα live επεισόδια αναμεταδιδόταν κάθε Παρασκευή στις 20:45. Από την μετονομασία της σειράς και μετέπειτα, η εβδομαδιαία χρονοθυρίδα αυτή μεταφέρθηκε μια μέρα αργότερα. Τα καθημερινά επεισόδια αναμεταδιδόταν έξι (και αργότερα πέντε) φορές την βδομάδα στις 21.00 και κατά την διάρκειά τους, οι θεατές μπορούσαν να δουν την ζωή των συμμετεχόντων στην ακαδημία. Κατά την αρχική προβολή της σειράς, ένα ένθετο ονόματι Star Academy Magazine, αφορώντας νέα για την σειρά, παιζόταν πέντε φορές την εβδομάδα, με παρουσιαστές την Κατερίνα Καινούργιου και τον Θέμη Μάλλη. Η σειρά επίσης παιζόταν στο MegaOne στην Κύπρο. Το τελευταίο καθημερινό επεισόδιο παίχτηκε στο κανάλι αυτό στις 12 Μαρτίου 2017, και τότε όλη η σειρά αφαιρέθηκε από το όλο πρόγραμμα του σταθμού, λόγω χαμηλών νούμερων.

Κριτική

Η σειρά επικρίθηκε πολύ από το κοινό και από τα μαζικά μέσα. Ιδιαίτερα έντονη αντίδραση έφερε ο παρουσιαστής της σειράς Μένιος Φουρθιώτης, για την ναρκισσιστική συμπεριφορά του και χρήση της γλώσσας. Οι "ψεύτικες" διαμάχες που είχε με τον Νίκο Καρβέλα, έναν κριτή διαβόητο για την άσχημη στάση του σε συμμετέχοντες, επίσης παρατηρήθηκαν. Ο Κοσμάς Βίδος της εφημερίδας Το Βήμα αποκάλεσε ιδιαίτερες στιγμές στην σειρά ως "το αποτύπωμα της χυδαιότητας." Ένα συμβάν όπου η συμμετέχουσα Χριστιάνα Μπούνια τραγουδούσε το Μαντίσσα της Μαρίνα Σάττι, για να ανακαλύψει μετά από λίγο ότι δεν ακουγόταν η φωνή της, αφού το τραγούδι παιζόταν σε playback, το οποίο έχει ευρέως χαρακτηριστεί ως ένα από τα τραγικότερα λάθη στην ελληνική τηλεόραση, κι ένα άλλο όπου η γνωστή τραγουδίστρια Αγγελική Ηλιάδη τραγουδούσε ενώ η κάμερα σε μια στιγμή έδειχνε εν μέρει τα οπίσθιά της, έχουν κυρίως γίνει διαβόητα μέσω του τύπου και των θεατών. Σε μια συνέντευξη με τον Μουρατίδη, είπε ότι η σειρά δεν έπρεπε να κάνει πρεμιέρα αυτή την τηλεοπτική σεζόν, καθώς έτσι μπήκε σε στενό ανταγωνισμό με άλλα σόου ταλέντων αυτή την εποχή, και επίσης επέκρινε την αποχώρηση συμμετεχόντων που κατά την γνώμη του, "είχαν ταλέντο." Η φήμη της σειράς όλο και χειροτέρευε λόγω της έμμεσης σχέσης που είχε με τις τακτικές τηλεπωλήσεων του Epsilon TV, που διαφήμιζαν αμφίβολα προϊόντα. Η Άννα Βίσση, λεγόμενη ως ένα από τα μόνα "απολυτρωτικά μέρη" της σειράς, ενώ έπαιρνε μέρος στην σειρά αυτή, διαφημίσεις κυκλοφορούσαν, όπου η ίδια διαφήμιζε χυμό φαρμακευτικής αλόης.